钦定古今图书集成/明伦汇编/交谊典/第041卷 > 礼记 > 《怀音赋》张缵
## 钦定古今图书集成/明伦汇编/交谊典/第041卷 > 礼记 > 《怀音赋》张缵

西平邵陵王以亲贤近能作蕃，夏首下走，叨窃时命，驱传湘罗，久托下风，素蒙淑顾。及涂经鄢郢，淹泊累旬，君王弹随珠于千仞，乃贻之以丽则。《诗》曰：“怀我好音，敢为《怀音赋》” 云尔：

伊宗周之令望，巡召南而述职。襟带郧夏之乡，宣条
江汉之域。服《诗》《书》于怀袖，抱仁义于胸臆。总九德以
栖身，横四溟而抚翼。循微躬之末迹，谬驰传于衡嶷。
由洞庭而左转，指酃醴而为期。仰芳尘于夏汭，路将
近而弥滋。棹陵波以遄鹜，舟望浦而倦迟。自清光之
未遘，逾一纪以历兹。敢凭情于往昔，逢君恩之未遗。
陪桂苑之良游，接兰台之高会。既醉酒以饱德，亦倾
羞而缓带。感平原之爱客，伤岐路之难留。恋西园之
馀赏，泣南浦之徂舟。结烦言于将赠，情有重乎琳球。
顾龙门其不见，过夏首而西浮。申服义之未沫，长寄
言于还邮。